PSกำไรร่วง40%ตามคาด
พฤกษา เรียลเอสเตท กำไรไตรมาส1ปีนี้หด 40.52%&nbsp;ตามคาด หลังมาตรการทางภาษีของรัฐบาลหมดอายุ
9 พ.ค. 2554

พฤกษา เรียลเอสเตท กำไรไตรมาส1ปีนี้หด 40.52% ตามคาด หลังมาตรการทางภาษีของรัฐบาลหมดอายุ
บริษัท พฤกษา เรียลเอสเตท (PS)เปิดเผยผลประกอบการงวดไตรมาส1 ปีนี้ กำไรสุทธิ 731 ล้านบาท คิดเป็นกำไรสุทธิหุ้นละ 0.33 บาทลดลงประมาณ 40.52% เทียบกับช่วงเดียวกันปีก่อน กำไรสุทธิ  1,229  ล้านบาท หรือเท่ากับ 0.56 บาทต่อหุ้น ซึ่งเป็นไปตามคาดการณ์ เนื่องจากมาตรการด้านภาษีหมดลง 
นายสมบูรณ์  วศินชัชวาล    ผู้ช่วยกรรมการผู้จัดการสายงานบัญชีการเงิน PS  กล่าวว่า สาเหตุที่ทำให้กำไรลดลงมาก เนื่องจากมีรายได้รวมเท่ากับ 5,450 ล้านบาท ลดลงจากปีก่อนในรอบระยะเวลาเดียวกัน 1,222 ล้านบาท หรือคิดเป็นลดลง18.3%
มาจากรายได้จากการขายอสังหาริมทรัพย์ซึ่งเป็นรายได้หลักมาจากบ้านทาวน์เฮาส์เพิ่มขึ้น 455.4 ล้านบาทหรือเพิ่มขึ้น 15.5% รายได้จากบ้านเดี่ยวลดลง 422.8 ล้านบาท หรือลดลง 19.6% อาคารชุดลดลง1,275.6 ล้านบาท หรือ 81.5% เมื่อเทียบกับ สาเหตุหลักจากการที่โครงการอาคารชุดที่แล้วเสร็จในช่วงไตรมาสแรกของปีนี้น้อยกว่าปีก่อน ในส่วนของบ้านแนวราบคือทาวน์เฮาส์และบ้านเดี่ยวเมื่อรวมกันแล้วเพิ่มขึ้นเล็กน้อย
ส่วนต้นทุนขายอสังหาริมทรัพย์สำหรับไตรมาส 1 ปี 2554 จำนวน 3,288.9 ล้านบาท หรือคิดเป็น 60.7% ของรายได้จากการขายอสังหาริมทรัพย์ ลดลงจากปีก่อนในรอบระยะเวลาเดียวกันที่คิดเป็นอัตรา63.8% เนื่องจากอัตรากำไรขั้นต้นของโครงการใหม่ที่สามารถกำหนดราคาขายได้ดีในขณะที่สามารถบริหารต้นทุนได้ตามแผนงาน
ด้านค่าใช้จ่ายในการขาย,บริหารและต้นทุนทางการเงิน เท่ากับ 1,215.7 ล้านบาทเพิ่มขึ้นจากปีก่อนในรอบระยะเวลาเดียวกันเท่ากับ 392.7 ล้านบาท หรือเพิ่มขึ้น 47.7%โดยค่าใช้จ่ายในการขายเพิ่มขึ้นจากปีก่อน 248.3 ล้านบาท หรือเพิ่มขึ้น71.2%ค่าใช้จ่ายในการบริหารเพิ่มขึ้น 147.0 ล้านบาท หรือเพิ่มขึ้น 32%  ต้นทุนทางการเงินลดลง 2.6ล้านบาท  หรือลดลง17% 
ค่าใช้จ่ายในการขาย,บริหารและต้นทุนทางการเงินของไตรมาส 1 ปี 2554 คิดเป็น22.3% ของรายได้รวม อันเป็นผลมาจากการสิ้นสุดมาตรการทางภาษี ณ สิ้นไตรมาสแรกปีก่อน ทำให้ค่าภาษีธุรกิจเฉพาะและค่าธรรมเนียมในการโอนสูงกว่าปีก่อนเท่ากับ 198.7 ล้านบาทนอกเหนือจากค่าใช้จ่ายด้านบริหารที่สูงขึ้นเพื่อรองรับการขยายตัวของธุรกิจทั้งในประเทศและต่างประเทศ